ΚΑΝΟΝΙΣΜΟΣ (ΕΟΚ) αριθ. 3363/91 ΤΗΣ ΕΠΙΤΡΟΠΗΣ της 19ης Νοεμβρίου 1991 για την τροποποίηση του κανονισμού (ΕΟΚ) αριθ. 2150/91 περί των όρων σύναψης με όμιλο εμπορικών τραπεζών συμφωνίας πιστωτικής εγγύησης, σχετικά με τη θέσπιση πιστωτικής εγγύησης για την εξασφάλιση της εξαγωγής γεωργικών προϊόντων και προϊόντων διατροφής προς τη Σοβιετική Ένωση

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 599/91 του Συμβουλίου της 5ης Μαρτίου 1991 για την καθιέρωση πιστωτικής εγγύησης για να εξασφαλισθεί η εξαγωγή γεωργικών προϊόντων και προϊόντων διατροφής από την Κοινότητα, τη Βουλγαρία, την Τσεχοσλοβακία, την Ουγγαρία, την Πολωνία, τη Ρουμανία, τη Γιουγκοσλαβία, τη Λιθουανία, τη Λετονία και την Εσθονία προς τη Σοβιετική Ένωση (1), όπως τροποποιήθηκε τελευταία από τον κανονισμό (ΕΟΚ) αριθ. 3281/91 (2), και ιδίως το άρθρο 4,

Εκτιμώντας:

ότι το άρθρο 4 του κανονισμού (ΕΟΚ) αριθ. 599/91 θεσπίζει ότι η Επιτροπή συνάπτει συμφωνία εγγύησης με τον όμιλο τραπεζών-

ότι ο κανονισμός (ΕΟΚ) αριθ. 599/91 προβλέπει ότι η εγγύηση καλύπτει όχι μόνο τις συμβάσεις προμήθειας γεωργικών προϊόντων και προϊόντων διατροφής μεταξύ της Σοβιετικής Ένωσης και των επιχειρήσεων της Κοινότητας, αλλά επίσης τις συμβάσεις προμήθειας των αγαθών αυτών μεταξύ της Σοβιετικής Ένωσης και των επιχειρήσεων που είναι εγκατεστημένες στη Βουλγαρία, στην Τσεχοσλοβακία, στην Ουγγαρία, στην Πολωνία, στη Ρουμανία, στη Γιουγκοσλαβία, στη Λιθουανία, στη Λετονία και στην Εσθονία-

ότι ο κανονισμός (ΕΟΚ) αριθ. 2150/91 της Επιτροπής (3), καθορίζει ορισμένους όρους της συμφωνίας εγγύησης- ότι η δυνατότητα παραδόσεων, βάσει της πιστωτικής εγγύησης, προελεύσεως Βουλγαρίας, Τσεχοσλοβακίας, Ουγγαρίας, Πολωνίας, Ρουμανίας, Γιουγκοσλαβίας, Λιθουανίας, Λετονίας και Εσθονίας θα πρέπει να ληφθεί υπόψη στους όρους που θα προβλεφθούν για τη χορήγηση της εγγύησης-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Πιστωτικής Εγγύησης της Σοβιετικής Ένωσης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το άρθρο 4 αντικαθίσταται από το ακόλουθο κείμενο:

"Άρθρο 4

Τα καθαρά έσοδα της πίστωσης την οποία εγγυάται η Κοινότητα χρησιμοποιούνται αποκλειστικά για την αγορά στην Κοινότητα, στη Βουλγαρία, στην Τσεχοσλοβακία, στην Ουγγαρία, στην Πολωνία, στη Ρουμανία, στη Γιουγκοσλαβία, στη Λιθουανία, στη Λετονία και στην Εσθονία και στην εισαγωγή στη Σοβιετική Ένωση των προϊόντων που συμφωνήθηκαν μεταξύ της Κοινότητας και της Σοβιετικής Ένωσης και τα οποία περιέχονται στον κατάλογο του παραρτήματος της συμφωνίας με τη μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και της Σοβιετικής Ένωσης σχετικά με πιστωτική εγγύηση για την εξαγωγή γεωργικών προϊόντων και προϊόντων διατροφής προς τη Σοβιετικής Ένωση. Ένα ανώτατο ποσοστό 15 % του ποσού αυτού είναι δυνατό να χρησιμοποιηθεί για την κάλυψη του κόστους μεταφοράς των προϊόντων στη Σοβιετική Ένωση."

2. Στο άρθρο 6, η πρώτη περίπτωση αντικαθίσταται από το ακόλουθο κείμενο:

"- τα αγοραζόμενα προϊόντα είναι κοινοτικής καταγωγής ή κατάγονται από τη Βουλγαρία, την Τσεχοσλοβακία, την Ουγγαρία, την Πολωνία, τη Ρουμανία, τη Γιουγκοσλαβία, τη Λιθουανία, τη Λετονία και την Εσθονία και περιέχονται στον κατάλογο που επισυνάπτεται στη συμφωνία που αναφέρεται στο άρθρο 4,".

3. Στο άρθρο 6, η δεύτερη περίπτωση αντικαθίσταται από το ακόλουθο κείμενο:

"- τα προϊόντα κοινοτικής καταγωγής υπόκεινται στις υγειονομικές και επιδημιολογικές απαιτήσεις καθώς και στις απαιτήσεις σε θέματα καραντίνας που ισχύουν στη Σοβιετική Ένωση και στην Ευρωπαϊκή Οικονομική Κοινότητα- τα προϊόντα που κατάγονται από τη Βουλγαρία, την Τσεχοσλοβακία, την Ουγγαρία, την Πολωνία, τη Ρουμανία, τη Γιουγκοσλαβία, τη Λιθουανία, τη Λετονία και την Εσθονία υπόκεινται στις υγειονομικές και επιδημιολογικές απαιτήσεις καθώς και στις απαιτήσεις σε θέματα καραντίνας που ισχύουν στη Σοβιετική Ένωση και στις χώρες αυτές,".

4. Στο άρθρο 6, η τέταρτη περίπτωση αντικαθίσταται από το ακόλουθο κείμενο:

"- η σύμβαση εξασφαλίζει τους ευνοϊκότερους όρους σε σχέση με τις τιμές που κανονικά λαμβάνονται στις διεθνείς αγορές,".

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Νοεμβρίου 1991. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 67 της 14. 3. 1991, σ. 21. (2) ΕΕ αριθ. L 310 της 12. 11. 1991, σ. 1. (3) ΕΕ αριθ. L 200 της 23. 7. 1991, σ. 12.